《再酬雪湖见过仍前韵五首 其四》
明代·谢迁

谁家箫鼓闹湖船，人自酣歌我自眠。苍狗变时云作雨，老龙腾处树参天。

草坡归犊皆诗料，竹院逢僧岂福田。每为濯缨兼濯足，沧浪一曲思泠然。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。